b'\n_START_ARTICLE_\nJohn Taylor (ratamoottoripy\xc3\xb6r\xc3\xa4ilij\xc3\xa4)\n_START_PARAGRAPH_\nJohn Robert "Jock" Taylor, (aka Lent\xc3\xa4v\xc3\xa4 skotti) (9. maaliskuuta 1954 Pencaitland, East Lothian, Skotlanti \xe2\x80\x93 15. elokuuta 1982 Imatra, Suomi) oli skotlantilainen sivuvaunullisten moottoripy\xc3\xb6rien vuoden 1980 ratamoottoripy\xc3\xb6r\xc3\xa4ilyn maailmanmestari. H\xc3\xa4nen kuolemaan johtanut onnettomuutensa vuoden 1982 Imatranajossa johti MM-kilpailujen p\xc3\xa4\xc3\xa4ttymiseen kyseisess\xc3\xa4 kaupungissa._NEWLINE_Taylorin parina sivuvaunussa toimi ruotsalainen Benga Johansson. He ajoivat 700-kuutioisten sarjassa Windle-Yamaha-merkill\xc3\xa4. 15. elokuuta 1982 ei Imatran s\xc3\xa4\xc3\xa4 suosinut kilpailijoita. Huolimatta Saksan Anton Mangin aiemmin esitt\xc3\xa4m\xc3\xa4st\xc3\xa4 vaatimuksesta keskeytt\xc3\xa4\xc3\xa4 kilpailu sateen vuoksi, p\xc3\xa4\xc3\xa4tti kilpailun tuomaristo kuitenkin jatkaa sit\xc3\xa4. P\xc3\xa4\xc3\xa4t\xc3\xb6ksell\xc3\xa4 oli kohtalokkaat seuraukset: Jock Taylorin ohjaama py\xc3\xb6r\xc3\xa4 suistui radalta maalisuoran p\xc3\xa4\xc3\xa4ss\xc3\xa4. Johansson tipahti kyydist\xc3\xa4, mutta ei loukkaantunut turmassa. Taylor ei ollut yht\xc3\xa4 onnekas. H\xc3\xa4n iskeytyi s\xc3\xa4hk\xc3\xb6pylv\xc3\xa4\xc3\xa4seen. Pelastushenkil\xc3\xb6kunnan yritt\xc3\xa4ess\xc3\xa4 saada h\xc3\xa4nt\xc3\xa4 pois kaatuneen py\xc3\xb6r\xc3\xa4n alta heihin t\xc3\xb6rm\xc3\xa4si suomalaiskaksikko Vesa Bienek-Pentti Niinivaara, jotka my\xc3\xb6s olivat menett\xc3\xa4neet ajoneuvonsa hallinnan m\xc3\xa4r\xc3\xa4ll\xc3\xa4 asfaltilla. Bienek sek\xc3\xa4 Taylor kuljetettiin sairaalaan, jossa Taylor kuoli my\xc3\xb6hemmin vammoihinsa._NEWLINE_Taylor oli toinen Imatranajossa surmansa saanut henkil\xc3\xb6 ja h\xc3\xa4nen kuolemaan johtanut onnettomuutensa k\xc3\xa4yt\xc3\xa4nn\xc3\xb6ss\xc3\xa4 n\xc3\xa4ivetti kyseiset ajot: Seuraavana vuonna ajot olivat menett\xc3\xa4neet MM-kilpailut, mutta niit\xc3\xa4 jatkettiin viel\xc3\xa4 EM-tasolla. Lopullisesti moottorit vaikenivat Vuoksen rannalla 1986._NEWLINE_Jock Taylorille muistolle paljastettiin 2. elokuuta 2008  muistomerkki aiemmin Imatranajossa kuolleen Vernon Cottlen muistomerkin viereen.'